CELEX: 32012D0746
Language: el
Date: 2012-11-30 00:00:00
Title: 2012/746/ΕΕ: Απόφαση της Επιτροπής, της 30ής Νοεμβρίου 2012 , περί εισαγωγής, με ατέλεια δασμών, των εμπορευμάτων που προορίζονται να διανεμηθούν ή να διατεθούν δωρεάν στα θύματα των σεισμών που έπληξαν την Ιταλία τον Μάιο του 2012 [κοινοποιηθείσα υπό τον αριθμό C(2012) 8687]

4.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 332/29
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 30ής Νοεμβρίου 2012
   περί εισαγωγής, με ατέλεια δασμών, των εμπορευμάτων που προορίζονται να διανεμηθούν ή να διατεθούν δωρεάν στα θύματα των σεισμών που έπληξαν την Ιταλία τον Μάιο του 2012
   [κοινοποιηθείσα υπό τον αριθμό C(2012) 8687]
   (Το κείμενο στην ιταλική γλώσσα είναι το μόνο αυθεντικό)
   (2012/746/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1186/2009 του Συμβουλίου, της 16ης Νοεμβρίου 2009, για τη θέσπιση του κοινοτικού καθεστώτος τελωνειακών ατελειών (1), και ιδίως το άρθρο 76,
   Έχοντας υπόψη το αίτημα της Ιταλικής Δημοκρατίας, με ημερομηνία 12 Σεπτεμβρίου 2012, για την ατελή εισαγωγή των εμπορευμάτων που προορίζονται να διατεθούν δωρεάν στα θύματα των σεισμών που έπληξαν τη χώρα τον Μάιο του 2012,
   Εκτιμώντας τα ακόλουθα:
   
               (1)
            
            
               Σεισμοί, όπως αυτοί που έπληξαν την Ιταλία τον Μάιο του 2012 συνιστούν καταστροφή κατά την έννοια του κεφαλαίου XVII τμήμα Γ του κανονισμού (ΕΚ) αριθ. 1186/2009. Είναι, συνεπώς, σκόπιμο να επιτραπεί η ατελής εισαγωγή των εμπορευμάτων που ανταποκρίνονται στους όρους των άρθρων 74 έως 80 του προαναφερόμενου κανονισμού (ΕΚ) αριθ. 1186/2009.
            
         
               (2)
            
            
               Η Ιταλική Δημοκρατία θα πρέπει να ενημερώσει την Επιτροπή σχετικά με το είδος και τις ποσότητες των διαφόρων εμπορευμάτων που εισάγονται με ατέλεια δασμών, προς όφελος των θυμάτων των σεισμών που έπληξαν την Ιταλία τον Μάιο του 2012, τις οργανώσεις που έχει εγκρίνει για την κατανομή ή τη διάθεση των εν λόγω εμπορευμάτων, καθώς και τα μέτρα που λαμβάνονται για την αποτροπή οποιασδήποτε άλλης χρήσης των εμπορευμάτων εκτός από τη βοήθεια που παρέχεται στα εν λόγω θύματα σε περιπτώσεις καταστροφών.
            
         
               (3)
            
            
               Απαλλαγή από τελωνειακούς δασμούς θα πρέπει να χορηγείται για τις εισαγωγές που πραγματοποιούνται από την ημερομηνία του πρώτου σεισμού.
            
         
               (4)
            
            
               Σύμφωνα με το άρθρο 76 του κανονισμού (ΕΚ) αριθ. 1186/2009, πραγματοποιήθηκαν διαβουλεύσεις με τα άλλα κράτη μέλη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Χορηγείται ατέλεια από τους εισαγωγικούς δασμούς στα εμπορεύματα κατά την έννοια του άρθρου 2 παράγραφος 1 στοιχείο α) του κανονισμού (ΕΚ) αριθ. 1186/2009, εφόσον πληρούνται οι ακόλουθες προϋποθέσεις:
   
               α)
            
            
               τα εμπορεύματα προορίζονται για μία από τις ακόλουθες χρήσεις:
               
                           i)
                        
                        
                           δωρεάν διανομή των εμπορευμάτων στα θύματα των σεισμών που έπληξαν την Ιταλία τον Μάιο του 2012 από τους οργανισμούς και τις οργανώσεις που αναφέρονται στο στοιχείο γ)·
                        
                     
                           ii)
                        
                        
                           δωρεάν διάθεση των εμπορευμάτων στους σεισμοπαθείς ενώ τα εμπορεύματα παραμένουν στην κυριότητα των εν λόγω οργανισμών·
                        
                     
         
               β)
            
            
               τα εμπορεύματα πληρούν τις απαιτήσεις που προβλέπονται στα άρθρα 75, 78 και 79 του κανονισμού (ΕΚ) αριθ. 1186/2009·
            
         
               γ)
            
            
               τα εμπορεύματα εισάγονται για να τεθούν σε ελεύθερη κυκλοφορία από κρατικούς οργανισμούς ή από οργανώσεις που έχουν εγκρίνει οι αρμόδιες ιταλικές αρχές.
            
         2.   Χορηγείται, επίσης, ατέλεια δασμών στα εμπορεύματα κατά την έννοια του άρθρου 2 παράγραφος 1 στοιχείο α) του κανονισμού (ΕΚ) αριθ. 1186/2009, όταν αυτά εισάγονται για να τεθούν σε ελεύθερη κυκλοφορία από μονάδες παροχής βοήθειας σε περιπτώσεις καταστροφών για την κάλυψη των αναγκών τους κατά το χρονικό διάστημα της παροχής βοήθειας στα θύματα των καταστροφών από τους σεισμούς που έπληξαν την Ιταλία τον Μάιο του 2012.
   Άρθρο 2
   Η Ιταλική Δημοκρατία κοινοποιεί στην Επιτροπή, το αργότερο έως τις 31 Ιανουαρίου 2013, τις ακόλουθες πληροφορίες:
   
               α)
            
            
               κατάλογο των εγκεκριμένων οργανώσεων που αναφέρονται στο άρθρο 1 παράγραφος 1·
            
         
               β)
            
            
               πληροφορίες που αφορούν το είδος και τις ποσότητες των διαφόρων εμπορευμάτων που εισάγονται με δασμολογική ατέλεια σύμφωνα με τις διατάξεις του άρθρου 1·
            
         
               γ)
            
            
               μέτρα που λαμβάνονται για να διασφαλισθεί η συμμόρφωση με τα άρθρα 78, 79 και 80 του κανονισμού (ΕΚ) αριθ. 1186/2009, όσον αφορά τα εμπορεύματα που εμπίπτουν στο πεδίο εφαρμογής της παρούσας απόφασης.
            
         Άρθρο 3
   Το άρθρο 1 εφαρμόζεται στις εισαγωγές που πραγματοποιούνται από τις 20 Μαΐου 2012 έως τις 31 Δεκεμβρίου 2012.
   Άρθρο 4
   Η παρούσα απόφαση απευθύνεται στην Ιταλική Δημοκρατία.
   
      Βρυξέλλες, 30 Νοεμβρίου 2012.
      
         
            Για την Επιτροπή
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 324 της 10.12.2009, σ. 23.